Steve Moses

Steve Christopher Moses (s. 9. elokuuta 1989 Leominster, Massachusetts, Yhdysvallat) on yhdysvaltalainen jääkiekkoilija, joka pelaa SM-liigajoukkue Hämeenlinnan Pallokerhossa. Hän on pelipaikaltaan oikea laitahyökkääjä. Moses laukoo oikealta.

Ura

Junioriura 
Moses pelasi Boston Junior Bruinsin joukkueessa EJHL- ja EmJHL-junioriliigoja vuosina 2005–2008. QMJHL-joukkue Lewiston MAINEiacs varasi Mosesin 209. pelaajana vuonna 2006. Hän ei kuitenkaan koskaan siirtynyt CHL:ään, vaan New Hampshiren yliopistojoukkueeseen, jossa Moses pelasi vuodet 2008–2012. Yliopistojoukkueen kausi 2009–2010 päättyi Hockey Eastin mestaruuteen. Kaudella 2010–2011 Moses oli 14 osumallaan joukkueen kolmanneksi paras maalintekijä. Hänet valittiin kauden päätteeksi Hockey Eastin akateemiseen tähdistökentälliseen.

Viimeisellä yliopistokaudellaan 2011–2012 Moses oli 22 osumallaan joukkueensa paras maalintekijä ja hän sijoittui Hockey Eastin maalipörssissä jaetulle kolmannelle sijalle Boston Collegen Barry Almeidan kanssa. Joukkueensa varakapteenina toiminut Moses jakoi myös 35 tehopisteellään joukkueen sisäisen pistepörssin voiton Nick Sorkinin kanssa. Maaliskuussa 2012 hän siirtyi ammattilaistryout-sopimuksella AHL-joukkue Connecticut Whaleen, jossa Moses pelasi kahdeksan runkosarjaottelua tehden kaksi maalia ja yhden playoff-ottelun ilman tehopisteitä.

Ammattilaisura 
Kesällä 2012 NHL-varaamaton Moses kävi keskusteluja usean NHL-seuran kanssa, mutta NHL:n työsulun myötä hän päätti siirtyä kuitenkin Eurooppaan. Moses siirtyi kaudeksi 2012–2013 vuoden mittaisella sopimuksella SM-liigajoukkue Jokereihin. Hän harjoitteli joukkueessa jo kesällä 2011. Hän teki ammattilaisuransa ensimmäisen kypärätempun 19. joulukuuta 2012 Espoo Bluesia vastaan. Mosesin osumat ottelussa takasivat Jokereille 4–0-voiton. Hänet palkittiin ottelun Ilta-Sanomien kolmen tähden tähtipelaajana. Yhteensä Moses pelasi kauden aikana 55 runkosarjaottelua tehopistein 22+16=38 ja kaksi playoff-ottelua lman tehopisteitä. Hän oli runkosarjassa Jokereiden paras maalintekijä ja toiseksi paras pistemies Ilari Filppulan jälkeen. Moses jakoi koko SM-liigan maalipörssin neljännen sijan neljän muun pelaajan kanssa. Hänen maaleistaan 20 syntyi syyskaudella, mutta kevätkaudella osumia syntyi vain kaksi ja Moses seurasi näin ollen myös Jokereiden otteita katsomosta. 23. helmikuuta 2013 pelatussa paikallisottelussa Helsingin IFK:ta vastaan hän sai vakavan ylävartalovamman jouduttuaan Martti Järventien taklaamaksi. Mosesin kausi todettiin päättyneeksi, mutta magneettikuvausten jälkeen hänen kerrottiin toipuvan noin kuukauden mittaisella levolla. Moses palasi kaukaloihin kolmanteen puolivälieräotteluun, mutta teki kahden ottelun jälkeen kokoonpanossa tilaa sairastuvalta palanneelle Ben Eavesille. Jokereiden kausi päättyi ottelusarjaan, jonka Rauman Lukko vei voitoin 4–2. Moses teki joulukuussa 2012 kaksivuotisen jatkosopimuksen Jokereiden kanssa.

Kaudella 2013–2014 Mosesiin kohdistui suuret odotukset maalintekijänä, mutta hän teki kauden aikana kaikkiaan vain 12 maalia. Moses joutui myös loukkaantumisen takia loppuvuodeksi sivuun marraskuussa 2013. 

Kaudeksi 2014–2015 Jokerit siirtyi pelaamaan KHL:ään, jossa Moses muodosti toimivan "Lokomo-ketjun" Linus Omarkin ja Petr Koukalin kanssa ja voitti joukkueen sisäisen pistepörssin tehoilla 36+21=57. 18. helmikuuta 2015 hän rikkoi runkosarjan neljänneksi viimeisessä ottelussa liigan kaikkien aikojen yhden kauden maaliennätyksen kauden 36. osumallaan, joka syntyi rangaistuslaukauksesta Atlantia vastaan. Mosesia aiemmin 35 maalia KHL:ssä yhden kauden aikana ovat tehneet Pavel Brendl, Marcel Hossa, Jan Marek ja Sergei Mozjakin. Hän ei tehnyt loppukaudella enempää maaleja runkosarjassa. Kaudella 2016–2017 Sergei Mozjakin rikkoi Mosesin ennätyksen tehtyään runkosarjassa peräti 48 maalia. Moses jakoi KHL:n pistepörssin kahdeksannen sijan Dinamo Minskin Matt Ellisonin kanssa. Kevään 2015 pudotuspeleissä hän jakoi Jokereiden sisäisen maalipörssin voiton Tommi Huhtalan kanssa viidellä osumallaan. Moses pelasi kauden aikana myös KHL:n tähdistöottelussa ja hänet valittiin liigan 19. lokakuuta 2014 liigan viikon hyökkääjäksi. Moses valittiin kauden päätteeksi KHL:n tähdistökentälliseen.

Huhtikuussa 2015 Moses solmi vuoden mittaisen, yksisuuntaisen ja miljoonan dollarin arvoisen NHL-sopimuksen Nashville Predatorsin kanssa. Hänet lähetettiin harjoitusleirin päätteeksi farmijoukkue Milwaukee Admiralsiin. Mosesin kausi 2015–2016 alkoi siellä varsin vaisusti ja 16 ottelua toivat hänelle tehot 2+5=7. Moses ei onnistunut nousemaan kertaakaan Predatorsin NHL-kokoonpanoon ja lopulta seura asetti hänet ehdottomalle siirtolistalle joulukuussa aikomuksenaan purkaa hänen sopimuksensa. Pari viikkoa aiemmin Jokerit oli kaupannut Mosesin pelaajaoikeudet SKA Pietarille, jonka kanssa hän teki Predatorsin jätettyään loppukauden kattavan sopimuksen. Huhtikuussa 2016 Moses solmi SKA:n kanssa kaksivuotisen jatkosopimuksen.

Kaudella 2016–2017 Mosesin rooli SKA:ssa jäi pieneksi, minkä lisäksi hän kärsi myös loukkaantumisista. Moses pelasi kauden aikana lopulta vain 24 runkosarjaottelua tehopistein 3+7=10. Hän voitti kauden päätteeksi Gagarin Cupin. Heinäkuussa 2017 Mosesin sopimus SKA:n kanssa purettiin yhteisymmärryksessä.

Vain pari päivää purettuaan sopimuksensa SKA:n kanssa Moses teki vuoden mittaisen AHL-sopimuksen Rochester Americansin kanssa. Hän ei tehnyt NHL-sopimusta, sillä AHL:ssäkään pelaavat, NHL-sopimuksen alaiset pelaajat eivät saa osallistua Pyeongchangin olympiakisoihin, joihin Moses oli halukas osallistumaan. Moses osallistui kuitenkin Americansin emoseuran, NHL-joukkue Buffalo Sabresin harjoitusleirille ammattilaistryout-sopimuksella. Joulukuussa 2017 Americans hyllytti hänet toistaiseksi seuran toiminnasta sopimusrikkomuksen vuoksi. Joulupäivänä Mosesin vahvistettiin palaavan kevääseen 2020 asti ulottuvalla sopimuksella Jokereihin.

Kaudella 2018–2019 Moses oli Jokereiden kolmanneksi paras pistemies tehoilla 15+25=40. Hänen alkukauteensa mahtui kuitenkin 18 ottelun mittainen maaliton putki, joka alkoi runkosarjan toisella kierroksella 5. syyskuuta ja päättyi 26. lokakuuta. Kausi 2019–2020 Mosesilla osoittautui kokonaisuudessaan pettymykseksi, sillä hän teki 43 runkosarjaottelussa vain 17 tehopistettä. Lokakuussa 2019 Moses joutui kuudeksi viikoksi sivuun loukkaantumisen vuoksi.

Kaudeksi 2020–2021 Moses siirtyi kaksivuotisella sopimuksella Sveitsin National Leaguen Rapperswil-Jona Lakersiin. Kesällä 2021 hän loukkasi kesäharjoituksissa akillesjänteensä. Kauden 2021–2022 kynnyksellä syyskuussa Mosesin ennustettiin olevan peleistä sivussa jopa yhdeksän kuukautta, mikä tarkoitti että hän ei todennäköisesti pelaa koko kaudella 2021–2022. Moses kuitenkin kuntoutui joulukuussa, jolloin Lakers lainasi hänet Spengler Cupin ajaksi SM-liigajoukkue Kalevan Palloon. Turnaus kuitenkin peruttiin vain päivää ennen sen alkamista isäntäjoukkue HC Davosissa ilmenneiden koronavirustartuntojen vuoksi. Tammikuussa 2022 Lakers lainasi Mosesin toiseen NL-seuraan HC Ambrì-Piottaan siirtotakarajalle helmikuun loppuun asti kestävällä sopimuksella, jonka jälkeen hän palasi Lakersiin.

Kaudeksi 2022–2023 Moses palasi SM-liigaan ja hän siirtyi vuoden mittaisella sopimuksella Hämeenlinnan Pallokerhoon.

Maajoukkueura 

Moses edusti Yhdysvaltoja MM-kilpailuissa vuonna 2015, jolloin hän voitti pronssia. Moses oli joukkueen ainoa Euroopassa pelannut pelaaja. Turnauksen avausottelussa Suomea vastaan hän teki maalin ja syöttöpisteen, jotka jäivät Mosesin turnauksen ainoiksi tehopisteiksi. Hänet valittiin ottelun päätteeksi Yhdysvaltain ottelun parhaaksi pelaajaksi. Moses pelasi myös Deutschland Cupissa vuonna 2013. Turnaus päättyi joukkueen voittoon.

Pelityyli 
Elite Prospects-sivuston mukaan Moses on tyypillinen maalintekijä, joka laukoo paljon ja löytää maalintekopaikat. Hän on melko pienikokoinen, mutta pelaa siihen nähden melko kovaa. Moses on myös hyvä ja nopea luistelija. Hän laukoo oikealta.

Tilastot

Lähteet

Viitteet 

Yhdysvaltalaiset jääkiekkoilijat
Hämeenlinnan Pallokerhon pelaajat
Vuonna 1989 syntyneet
Elävät henkilöt